ลูกค้าบ้านอ่วมเหตุไม่ซื้อกรมธรรม์น้ำท่วม
ลูกค้าสินเชื่อบ้านอ่วม ประกันที่อยู่อาศัยส่วนใหญ่ไม่ครอบคลุมภัยน้ำท่วม
14 ต.ค. 2554

ลูกค้าสินเชื่อบ้านอ่วม ประกันที่อยู่อาศัยส่วนใหญ่ไม่ครอบคลุมภัยน้ำท่วม
นายทินกร บุญยะกลิน ผู้อำนวยการฝ่ายอาวุโส ฝ่ายผลิตภัณฑ์สินเชื่อรายย่อย ธนาคารกรุงไทย กล่าวว่า ปัจจุบันลูกค้าสินเชื่อที่อยู่อาศัยของธนาคารที่ทำประกันภัยที่อยู่อาศัยซึ่งให้ความคุ้มครองครอบ คลุมถึงเหตุอุทกภัยมีอยู่เพียง 10% เท่านั้น เพราะลูกค้าส่วนใหญ่เลือกที่จะไม่ทำประกันภัยน้ำท่วมเพิ่มเติม เนื่องจากไม่อยู่ในเงื่อนไขการอนุมัติสินเชื่อของธนาคาร
ทั้งนี้ ประกันภัยที่อยู่อาศัยในปัจจุบันจะกำหนดให้ลูกค้าทำประกันอัคคีภัยเป็นหลัก หากต้องการเพิ่มความคุ้มครองลูกค้าต้องจ่ายเบี้ยประกันสูงขึ้น ทำให้ลูกค้าไม่ให้ความสำคัญในการทำประกันภัยดังกล่าวเพิ่มเติม
นายฐากร ปิยะพันธ์ ผู้ช่วยกรรมการผู้จัดการใหญ่ ธนาคารกรุงศรีอยุธยา กล่าวว่า ลูกค้าสินเชื่อบ้านที่ทำประกันภัยน้ำท่วมเพิ่มเติมจากประกันอัคคีภัย ต้องเสียค่าใช้จ่ายเพิ่มขึ้นอีกประมาณ 25% จึงเป็นเหตุที่ทำให้ไม่ได้รับความสนใจจากลูกค้า 
นอกจากนี้ ความไม่พร้อมของผลิตภัณฑ์นับเป็นอีกปัจจัยหนึ่งที่ทำให้ผู้กู้บ้านส่วนใหญ่ไม่ทำประกันภัยน้ำท่วม เนื่องจากประกันภัยที่อยู่อาศัยซึ่งครอบคลุมภัยน้ำท่วมในประเทศไทยเพิ่งเกิดขึ้นในช่วง 3-4 ปีที่ผ่านมา ทำให้มีลูกค้าเพียงบางส่วนเท่านั้นที่ทำประกันภัยที่อยู่อาศัยครอบคลุมภัยน้ำท่วม
“แม่ว่าประกันภัยน้ำท่วมจะไม่อยู่ภายใต้เงื่อนไขการอนุมัติสินเชื่อบ้าน แต่ธนาคารพยายามแนะนำให้ลูกค้าคุ้มครองความเสี่ยงจากภัยน้ำท่วมเพิ่มเติมด้วย เพราะถือเป็นภัยพิบัติที่มีความเสี่ยงสูงขึ้น อย่างไรก็ตามการทำประกันภัยน้ำท่วมขึ้นก็อยู่กับการตัดสินใจของลูกค้าเอง ซึ่งธนาคารไม่สามารถบังคับให้ลูกค้าซื้อได้” นายฐากร กล่าว
กสิกรไทยประเมินว่าจะมีลูกค้ารายย่อยที่โดนน้ำท่วม 1 แสนราย ขณะที่ไทยพาณิชย์มีลูกค้ารายย่อยโดนน้ำท่วมอยู่ร่วม 3-4 แสนราย ส่วนใหญ่เป็นสินเชื่อบ้านและบัตรเครดิต